Document ID: 32013R0730

REGOLAMENT TA’ IMPLIMENTAZZJONI TAL-KUMMISSJONI (UE) Nru 730/2013
tad-29 ta’ Lulju 2013
dwar regoli dettaljati ta’ implimentazzjoni dwar iż-żamma ta’ kontijiet biex ikun determinat id-dħul ta’ azjendi agrikoli
(kodifikazzjoni)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 1217/2009 tat-30 ta’ Novembru 2009 li jistabbilixxi sistema għall-ġbir ta’ dejta ta’ kontijiet dwar dħul u x-xogħolijiet ta’ negozju ta’ azjendi agrikoli fil-Komunità Ewropea (1), u partikolarment Artikoli 7(2) u 10(2) tiegħu,
Billi:
(1)
Ir-Regolament tal-Kummissjoni (KEE) Nru 1915/83 tat-13 ta’ Lulju 1983 dwar regoli dettaljati ta’ implimentazzjoni dwar iż-żamma ta’ kontijiet biex ikun determinat id-dħul ta’ azjendi agrikoli (2) ġie emendat kemm-il darba (3) b’mod sostanzjali. Għal iktar ċarezza u razzjonalità, l-imsemmi Regolament għandu jiġi kkodifikat.
(2)
Kull sena għandu jiġi konkluż kuntratt bejn l-awtoritajiet kompetenti nominati minn kull Stat Membru u l-uffiċċji tal-kontijiet li ma jifformawx parti minn dipartiment amministrattiv fejn l-uffiċċju tal-kontijiet iwiegħed li jwettaq l-obbligi f’konformità mar-regoli tal-Unjoni. Il-kuntratt in kwistjoni għandu jinkludi dispożizzjonijiet li jirreferu għar-regoli tal-Unjoni konċernati.
(3)
Biex jiġi żgurat illi r-riżultati tan-netwerk ta’dejta jiġu preżentati kull sena fi żmien mhux wisq bogħod mid-dejta ta’ meta l-ewwel prospetti tal-biedja jingħaddu lill-Kummissjoni, il-perjodu li matulu t-tmiem tas-sena ta’ kontijiet jista’ jaqa’ għandu jiġi limitat.
(4)
Għal raġunijiet ta’ baġitt u sabiex jiffacilita l-immaniġjar finanzjarju, in-numru massimu ta’ prospetti tal-biedja li jridu jitħallsu g]al kull Stat Membru għandu jiġi llimitat għan-numru indikat fl-Anness għar-Regolament (UE) Nru 1291/2009 tat-18 ta’ Dicembru 2009 li jikkonċerna l-għażla tal-azjendi li jippreżentaw il-kontijiet bl-iskop li jiddeterminaw l-introjtu tal-azjendi agrikoli (4). Xi flessibbilta’ għandha titħalla fin-numru tal-prospetti tal-biedja per diviżjoni eliġibbli, fil-limitu tan-numru massimu ta’ azjendi li jirritornaw il-prospetti għal kull Stat membru kif previst f’dak l-Anness jekk l-Istat Membru ikkoncernat ikollu iktar minn diviżjoni waħda.
(5)
Jekk in-numru ta’ prospetti tal-biedja mimlija u mibgħuta fil-limitu ta’ żmien per diviżjoni jew l-Istat Membru kkoncernat hu inqas minn 80 % tan-numru stabbilit għad-diviżjoni kkonċernata jew l-istat Membru kkonċernat, il-miżata standard għallprospetti tal-biedja għal dik id-diviżjoni jew mill-Istat Membru kkonċernat għandu jiġi ridott.
(6)
It-terminu għall-preżentazzjoni tal-prospetti tal-biedja għandu jkun hekk li jippermetti lill-uffiċċji tal-kontijiet, lill-aġenziji ta’ kooperazzjoni u lill-Kummissjoni li jwettqu xogħolhom.
(7)
Il-perjodu għall-preżentazzjoni tal-prospetti għandu jiġi kalkolat mit-tmiem tas-sena ta’ kontijiet li għaliha jirreferu.
(8)
Biex jiġi kkunsidrat bħala mimli kif għandu jkun, prospett tal-biedja irid ikun fih dejta illi huma fattwalment preċiżi u rrekordjati u preżentati f’konformità mar-Regolament tal-Kummissjoni (KE) Nru 868/2008 tat-3 ta’ Settembru 2008 fuq il-formola ta’ prospett tal-biedja illi għandha tintuża għad-dħul minn ażjendi agrikoli u tiġi analizzata il-ħidma ekonomika ta’ dawn l-azjendi (5).
(9)
Il-ħlas standard pagabbli mill-Kummissjoni għandu jitħallas għal prospetti tal-biedja mimlijin kif għandu jkun u preżentati sal-egħluq tal-perjodu preskritt.
(10)
Minħabba ż-żieda ġenerali fl-ispejjeż u l-effetti tagħha fuq il-mili tal-prospett tal-biedja, il-ħlas għandu jiġi rivedut f’intervalli regolari.
(11)
Biex titjieb l-eżekuzzjoni tal-operazzjonijiet finanzjarji involuti fil-pagament tal-ħlas standard, għandhom jiddaħħlu dispożizzjonijiet dwar ħlas akkont.
(12)
Il-miżuri previsti f’dan ir-Regolament huma konformi mal-opinjoni tal-Kumitat Permanenti dwar Netwerk ta’ Dejta għall-Kontijiet tal-Biedja,
ADOTTAT DAN IR-REGOLAMENT:
Artikolu 1
Il-kuntratt imsemmi fl-Artikolu 10(1) tar-Regolament (KE) Nru 1217/2009 għandu jkun fih mill-inqas il-klawsoli preskritti fl-Anness I ta’ dan ir-Regolament.
Artikolu 2
Is-sena tal-kontijiet ta’ 12-il xahar konsekuttivi msemmija f’punt I(a) ta’ Anness II għar-Regolament (KE) Nru 868/2008 għandha tintemm fil-perjodu ta’ bejn il-31 ta’ Diċembru u t-30 ta’ Ġunju biż-żewġ dati inklużi.
Artikolu 3
L-aġenzija ta’ kooperazzjoni għandhom jibagħtu lill-Kummissjoni kull prospett tal-biedja ippreżentat fil-forma prevista għar-Regolament (KE) Nru 868/2008.
Il-prospetti tal-biedja għandhom jintbagħtu mhux iktar tard minn 12-il xahar wara tmiem is-sena tal-kontijiet ikkoncernata.
Il-prospetti tal-biedja għandhom jitqiesu li ntbagħtu lill-Kummissjoni meta l-aġenzija tal-koperazzjoni, wara li d-dejta tkun imdaħħla fis-sistema tat-twassil u l-kontroll tad-dejta tal-Kummissjoni u wara li l-kontrolli sussegwenti tal-kompjuter ikunu esegwiti, tikkonferma li d-dejta hija lesta biex tiddaħħal fil-bażi tad-dejta tal-Kummissjoni.
Artikolu 4
Prospett tal-biedja għandu jiġi kkunsidrat bħala mimli kif għandu jkun meta il-kontenuti tiegħu huma fattwalment preċiżi, u d-dejta tal-kontijiet li jkunu jinsabu fih ikunu ġew reġistrati u jkunu preżentati tar-Regolament (KE) Nru 868/2008.
Artikolu 5
1. Il-Kummissjoni għandha tħallas miżata fissa lill-Istati Membri kkonċernati għal kull prospett tal-biedja mimli kif għandu jkun li jkun mgħoddi lilha fil-perjodu preskritt fl-Artikolu 3.
2. In-numru totali ta’ prospetti tal-biedja mimlija u mibgħuta kif għandu jkun li huma eliġibbli għall-miżata standard m’għandhomx ikunu iktar min-numru totali ta’ azjendi li jirritornaw il-prospetti stabbilit għal dak l-Istat Membru fl-Anness tar-Regolament (UE) Nru 1291/2009.
Għall-Istati Membri li għandhom iktar minn diviżjoni waħda, in-numru ta’ prospetti tal-biedja mimlija u mibgħuta kif għandu jkun li huma eliġibbli għall-miżata standard għal kull diviżjoni, jista’ jkun sa 20 % ogħla min-numru stabbilit għad-diviżjoni kkonċernata, sakemm dak in-numru totali ta’ prospetti tal-biedja mimlija u mibgħuta kif għandu jkun tal-Istat Membru kkonċernat ma jkunx ogħla min-numru totali stabbilit għal dak l-Istat Membru f’Anness tar-Regolament (UE) Nru 1291/2009.
Jekk in-numru tal-prospetti tal-biedja mimlija u mibgħuta kif għandu jkun rigward diviżjoni jew Stat Membru, jkun inqas minn 80 % tan-numru ta’ azjendi li jirritornaw il-prospetti stabbilit għal dik id-diviżjoni jew għall-Istat Membru kkonċernat, il-ħlas standard għall-prospetti tal-biedja għal dik id-diviżjoni jew dak l-Istat Membru kkonċernat għandu jkun imnaqqas b’ 20 %.
Jekk ikun hemm tnaqqis kemm għad-diviżjoni kif ukoll għall-Istat Membru kkonċernat, it-tnaqqis għandu jkun applikat fuq livell nazzjonali biss.
3. Il-piż fiss għandu jitħallas f’żewġ rati:
(a)
pagament wieħed akkont li jikkorrispondi għal 50 % tal-piż għandu jitħallas fil-bidu tas-sena tal-kontijiet ta’ kull Stat Membru għan-numru ta’ azjendi li jkunu bagħtu l-prospetti kif stipulat fl-Anness għar-Regolament (UE) Nru 1291/2009;
(b)
il-bilanċ, li għandu jiġi kalkolat permezz tal-moltiplikazzjoni tal-piż bin-numru ta’ prospetti tal-biedja mimlijin kif għandu jkun u mgħoddija lill-Kummissjoni u t-tnaqqis tal-pagament akkont imsemmi hawn fuq, għandu jitħallas fi żmien sitt xhur mir-riċevuta tal-prospetti tal-biedja mill-Kummissjoni.
4. L-ammont tal-piż fiss għandu jiġi iffissat skont il-proċedura imsemmija fl-Artikolu 18(2) tar-Regolament (KE) Nru 1217/2009.
Artikolu 6
Ir-Regolament (KEE) Nru 1915/83 huwa mħassar.
Referenzi għar-Regolament li ġie mħassar għandhom jinftiehmu bħala referenzi għal dan ir-Regolament u għandhom jinqraw skont it-tabella ta’ korrelazzjoni fl-Anness II.
Artikolu 7
Dan ir-Regolament għandu jidħol fis-seħħ f fl-għoxrin ġurnata wara dak tal-publikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, id-29 ta’ Lulju 2013.

Labels: 19
6